হামলার শিকার মন্ত্রণালয়ের মুখপাত্র ফ্রাইদুন আজহান্দ বলেন, মন্ত্রণালয়ের প্রবেশ দ্বারে একজন আত্মঘাতী হামলাকারী বিস্ফোরণ ঘটায়। তিনি বলেন, ‘হতাহতদের সবাই মন্ত্রণালয়ের কর্মী নাকি তাদের মধ্যে সাধারণ মানুষও আছেন তা আমরা এখনও জানি না’। তিনি বলেন, ‘এই মন্ত্রণালয়ে একটি কিন্ডারগার্টেন স্কুল আছে। কর্মীরা তাদের বাচ্চাদের সেখানে নিয়ে আসেন। তাই হতাহতদের মধ্যে শিশুও থাকা সম্ভব। কিন্তু এই মুহুর্তে আমরা তা সঠিক জানি না’। নিহত ও আহতের ঘটনা নিশ্চিত করে আফগানিস্তানের স্বরাষ্ট্র মন্ত্রণালয়ের মুখপাত্র নাজিব দানিশ ব্রিটিশ বার্তা সংস্থা রয়টার্সকে বলেন, হতাহতদের মধ্যে নারী, শিশু ও মন্ত্রণালয়ের কর্মীরা আছেন। গণস্বাস্থ্য মন্ত্রণালয়ের মুখপাত্র ওয়াহিদ মাজরোহ বলেছেন, নিহতদের মধ্যে কোনও শিশু নেই। জঙ্গিগোষ্ঠী আইএসের সংবাদ সংস্থা আমাক দাবি করে, তারাই এই হামলা চালিয়েছে। তবে দাবির পক্ষে কোনও প্রমাণ উপস্থাপন করেনি গোষ্ঠীটি। আফগানিস্তানের বিভিন্ন হামলার ঘটনায় আইএস দায় স্বীকার করলেও নিরাপত্তা কর্মকর্তারা বলছেন, অনেক হামলায় তালেবানের সহযোগী সংগঠন হক্কানি নেটওয়ার্কের জড়িত থাকার প্রমাণ পাওয়া গেছে।